ພວກຜູ້ນຳອີຢູ ພິຈາລະນາ ການເຄື່ອນໄຫວ ທາງທະຫານ ເພື່ອຢຸດ ການຫລັ່ງໄຫຼ ຂອງຊາວອົບພະຍົບ
ພວກຜູ້ນຳອີຢູ ກຳລັງພົບປະກັນ ທີ່ນະຄອນຫຼວງ Brussels ເພື່ອປຶກສາຫາລືກັນ ກ່ຽວກັບທາງເລືອກຕ່າງໆ ຫຼັງຈາກພວກອົບພະຍົບ ປະມານ 900 ຄົນ ເສຍຊີວິດ.
ບັນດາຜູ້ນຳປະເທດໃນສະຫະພາບຢູໂຣບ ກຳລັງພົບປະກັນທີ່ ນະຄອນ Brussels ໃນວັນພະຫັດມື້ນີ້ ເພື່ອປຶກສາຫາລືກັນ ກ່ຽວກັບທາງເລືອກຕ່າງໆ ຮວມທັງການເຄື່ອນໄຫວທາງທະ ຫານ ເພື່ອຢຸດການຫລັ່ງໄຫລຂອງພວກອົບພະຍົບ ທີ່ພະຍາ ຍາມໃຫ້ໄປຮອດຢູໂຣບທາງທະເລ ຫຼັງຈາກພວກອົບພະຍົບ ປະມານ 900 ຄົນເສຍຊີວິດ ເວລາເຮືອຂອງພວກເຂົາເຈົ້າ ຂວໍ້າ  ໃນວັນອາທິດຜ່ານມາ ນອກຝັ່ງເກາະດອນແຫ່ງໜຶ່ງຂອງ ອີຕາລີ ໃນບັນດາຂໍ້ສະເໜີ ທີ່ຄາດວ່າຈະນຳມາພິຈາລະນາກັນນັ້ນ ແມ່ນການຊຸກຍູ້ໃຫ້ລະບຸ ຍຶດເອົາແລະທຳລາຍພວກເຮືອລຳ ຕ່າງໆທີ່ໃຊ້ໂດຍພວກ ລັກລອບຄ້າມະນຸດ ທີ່ມັກບັນທຸກພວກອົບພະຍົບທີ່ພາກັນຫລົບໜີຈາກສົງຄາມ ແລະຄວາມຍາກລຳບາກໃນອາຟຣິກາ ພາກຕາເວັນອອກກາງແລະເອເຊຍ ໃສ່ພວກເຮືອທີ່ບໍ່ໝັ້ນຄົງປອດໄພນັ້ນ ນອກນັ້ນບັນດາຜູ້ນຳປະເທດເຫຼົ່ານີ້ ຍັງຄາດກັນວ່າ ຈະເພີ້ມເງິນສຳລັບ ການລາດຕະເວນເຂດຊາຍແດນຂອງສະຫະພາບຢູໂຣບ ຂຶ້ນເປັນສອງເທົ່າໃນທະເລເມດີເທີເຣນຽນ ແລະໂຄງການນຳທາງ ເພື່ອຈັດສົ່ງພວກອົບພະຍົບຈາກປະເທດໃນເຂດທະເລເມດີເທີເຣນຽນໄປຕັ້ງຖິ່ນຖານໃໝ່ຢູ່ໃນປະເທດອື່ນໆໃນສະຫະພາບຢູໂຣບນັ້ນ ມີລາຍງານວ່າ ແຜນການຕັ້ງຖິ່ນຖານໃໝ່ດັ່ງກ່າວ ອຳນວຍໃຫ້ພວກອົບພະຍົບປະມານ 5 ພັນຄົນ ຊຶ່ງເປັນພຽງພາກສ່ວນນ້ອຍໆເທົ່ານັ້ນຂອງ ຈຳນວນພວກອົບພະຍົບທັງໝົດທີ່ພາກັນຫລັ່ງໄຫຼໄປຍັງຝັ່ງທະເລຂອງ ປະເທດໃນຢູໂຣບ ຈາກອາຟຣິກາເໜືອ ພາກຕາເວັນອອກກາງແລະເອເຊຍໃຕ້ ເຮືອອົບພະຍົບລຳໜຶ່ງທີ່ແລ່ນຈາກລີເບຍຊຶ່ງໄດ້ຮັບຄວາມເສຍຫາຍຈາກສົງຄາມນັ້ນ ມຸ້ງໜ້າໄປຍັງເກາະ Lampedusa ທາງພາກໃຕ້ຂອງອີຕາລີ ໄດ້ປີ້ນຂວ້ຳລົງໃນທະເລເມື່ອ ວັນອາທິດຜ່ານມາ ຊຶ່ງມີພວກອົບພະຍົບຈຳນວນຫຼາຍເຖິງ 900 ຄົນຕາຍດຶກນ້ຳ ມີພຽງແຕ່ 28 ຄົນເທົ່ານັ້ນທີ່ຊ່ອຍຊີວິດໄວ້ໄດ້ ຊຶ່ງໄດ້ເກີດການປະທ້ວງຢ່າງຮຸນແຮງກ່ຽວກັບການຕັດສິນໃຈຂອງສະຫະພາບຢູໂຣບ ເພື່ອລົບລ້າງໂຄງການຊອກຄົ້ນແລະຊ່ອຍກູ້ຊີວິດທີ່ໄດ້ຮັບທຶນຈາກສະຫະພາບຢູໂຣບ ທີ່ໄດ້ຖືກຍົກເລີກໄປໃນປີແລ້ວນີ້ ຍ້ອນຄວາມເປັນຫ່ວງໃນເລື້ອງຄ່າໃຊ້ຈ່າຍນັ້ນ